Полицията в Бургас иззе тонове метал от нелегални пунктове в квартал „Победа“

Мащабна полицейска операция бе проведена в Бургас за противодействие на нерегламентирана търговска дейност с черни и цветни метали. До този момент са образувани седем досъдебни производства и са задържани осем лица, допълват от Областната дирекция на МВР.

Извършени са проверки в различни незаконни пунктове, разположени на територията на квартал „Победа”, като са намерени и иззети близо пет тона метални отпадъци и 300 килограма мед.

Медни проводници. Снимка: ОДМВР-Бургас

Те са добити в по-голямата си част, чрез срязване на проводници от съществуващи кабелни мрежи за разпространение на интернет, телефония и телевизия. Иззети са и седем търговски кантара, с които незаконните пунктове са били оборудвани.

Метални отпадъци. Снимка: ОДМВР-Бургас

По данни на „търговците” изкупната цена на черните метали била 0.30 лева за килограм За справка в лицензиран пункт, работещ с регламентирано работно време и водещ отчетност на лица, предаващи черни и цветни метали, изкупната цена на черни метали е между 0.40 – 0.45 лева.

Арестувани. Снимка: ОДМВР-Бургас

Това на практика означава, че нелегалните пунктове в св. „Победа” са работели през цялото денонощие, като лица, предаващи метали са оставали в анонимност и са получавали пари на ръка, без да се води никаква отчетност.

Събраните в нелегитимните пунктове метали впоследствие са предавани в легални пунктове, разположени на територията на Бургас и Ямбол.

Арестувани. Снимка: ОДМВР-Бургас

По образуваните досъдебни производства са задържани общо осем лица на възраст от 20 до 50 години, всички криминално проявени. Към момента продължават процесуално-следствените действия по документиране на престъпната дейност – разпити, изземване на веществени доказателства, огледи в пунктовете и други.

Събирането на материалите по досъдебните производства се осъществява под прякото ръководство и надзор на Бургаска районна прокуратура.

Материалът Полицията в Бургас иззе тонове метал от нелегални пунктове в квартал „Победа“ е публикуван за пръв път на Искра.бг.